CELEX: 32020R2008
Language: lt
Date: 2020-12-08 00:00:00
Title: Komisijos reglamentas (ES) 2020/2008 2020 m. gruodžio 8 d. kuriuo dėl taikymo laikotarpio ir kitų susijusių patikslinimų iš dalies keičiami reglamentai (ES) Nr. 702/2014, (ES) Nr. 717/2014 ir (ES) Nr. 1388/2014 (Tekstas svarbus EEE)

2020 12 9   
               
               
                  LT
               
               
                  Europos Sąjungos oficialusis leidinys
               
               
                  L 414/15
               
            
         KOMISIJOS REGLAMENTAS (ES) 2020/2008
         2020 m. gruodžio 8 d.
         kuriuo dėl taikymo laikotarpio ir kitų susijusių patikslinimų iš dalies keičiami reglamentai (ES) Nr. 702/2014, (ES) Nr. 717/2014 ir (ES) Nr. 1388/2014
         (Tekstas svarbus EEE)
         EUROPOS KOMISIJA,
         atsižvelgdama į Sutartį dėl Europos Sąjungos veikimo, ypač į jos 108 straipsnio 4 dalį,
         atsižvelgdama į 2015 m. liepos 13 d. Tarybos reglamentą (ES) 2015/1588 dėl Sutarties dėl Europos Sąjungos veikimo 107 ir 108 straipsnių taikymo kai kurioms horizontalios valstybės pagalbos rūšims (1), ypač į jo 1 straipsnio 1 dalį ir 2 straipsnio 1 dalį,
         pasikonsultavusi su Valstybės pagalbos patariamuoju komitetu,
         kadangi:
         
                     (1)
                  
                  
                     Komisijos reglamentas (ES) Nr. 702/2014 (2) taikomas iki 2020 m. gruodžio 31 d.;
                  
               
                     (2)
                  
                  
                     2018 m. rugsėjo 8 d. Komisija pradėjo Reglamento (ES) Nr. 702/2014 peržiūrą, siekdama jį pakeisti nauju 2021–2027 m. laikotarpiui skirtu reglamentu. Tačiau rengiant tą naują reglamentą reikėtų atsižvelgti į bendros žemės ūkio politikos (BŽŪP) raidą. Itin svarbus yra pasiūlymas dėl Europos Parlamento ir Tarybos reglamento, kuriuo nustatomos valstybių narių pagal bendrą žemės ūkio politiką (BŽŪP) rengtinų strateginių planų rėmimo taisyklės (3), kuriame numatyta, kad valstybės narės BŽŪP strateginius planus pradės įgyvendinti nuo 2021 m. sausio 1 d.;
                  
               
                     (3)
                  
                  
                     tačiau su BŽŪP reforma susijusi teisėkūros procedūra tebevyksta, o teisinė sistema, įskaitant deleguotuosius ir įgyvendinimo aktus, dar kurį laiką nebus priimta;
                  
               
                     (4)
                  
                  
                     siekiant užtikrinti, kad valstybių narių valstybės pagalbos schemoms ir toliau būtų taikoma išimtis pagal Reglamentą (ES) Nr. 702/2014, ir sudaryti sąlygas užbaigti to reglamento peržiūrą po to, kai bus patvirtinta BŽŪP reforma, Reglamento (ES) Nr. 702/2014 taikymo laikotarpį tikslinga pratęsti iki 2022 m. gruodžio 31 d.;
                  
               
                     (5)
                  
                  
                     2020 m. gruodžio 31 d. taip pat baigs galioti Komisijos reglamentai (ES) Nr. 717/2014 (4) ir (ES) Nr. 1388/2014 (5);
                  
               
                     (6)
                  
                  
                     2019 m. balandžio 29 d. Komisija pradėjo Reglamento (ES) Nr. 717/2014, o 2019 m. gegužės 2 d. – Reglamento (ES) Nr. 1388/2014 peržiūrą, siekdama juos pakeisti naujais 2021–2027 m. laikotarpiui skirtais reglamentais. Tie reglamentai turėtų toliau derėti su kitomis taisyklėmis, visų pirma su Reglamentu dėl Europos jūrų reikalų ir žuvininkystės fondo (EJRŽF) (6), kurios svarbios vertinant valstybės pagalbą žvejybos ir akvakultūros sektoriuje, ir šias taisykles atitikti. Itin svarbus yra pasiūlymas dėl Europos Parlamento ir Tarybos reglamento dėl EJRŽF, kuriuo nustatoma EJRŽF veikla nuo 2021 m. sausio 1 d. (7) Tačiau su EJRŽF reforma susijusi teisėkūros procedūra tebevyksta. Siekiant užtikrinti, kad valstybės narės ir toliau galėtų skirti nedideles valstybės pagalbos sumas pagal Reglamentą (ES) Nr. 717/2014 ir kad jų valstybės pagalbos schemoms ir toliau būtų taikoma išimtis pagal Reglamentą (ES) Nr. 1388/2014, taip pat sudaryti sąlygas užbaigti tų reglamentų peržiūrą po to, kai bus patvirtinta EJRŽF reforma, reglamentų (ES) Nr. 717/2014 ir (ES) Nr. 1388/2014 taikymo laikotarpį tikslinga pratęsti iki 2022 m. gruodžio 31 d.;
                  
               
                     (7)
                  
                  
                     atsižvelgdamos į reglamentų (ES) Nr. 702/2014 ir (ES) Nr. 1388/2014 taikymo laikotarpio pratęsimą, kai kurios valstybės narės gali pageidauti pratęsti priemonių, dėl kurių pagal tuos reglamentus pateikta informacijos santrauka, galiojimą. Siekiant sumažinti administracinę naštą turėtų būti laikoma, kad su tų priemonių, įskaitant galimą biudžeto padidinimą, galiojimo pratęsimu susijusios informacijos santrauka yra pranešta Komisijai ir paskelbta, su sąlyga, kad nėra padaryta esminių tų priemonių pakeitimų;
                  
               
                     (8)
                  
                  
                     Reglamentai (ES) Nr. 702/2014 ir (ES) Nr. 1388/2014 taip pat turėtų būti pritaikyti atsižvelgiant į ekonomines ir finansines pasekmes, kurias įmonės patiria dėl COVID-19 pandemijos, ir siekiant užtikrinti suderinamumą su bendrosiomis politikos priemonėmis, visų pirma taikytinomis 2020–2021 m. laikotarpiu, kurias Komisija priėmė reaguodama į susiklosčiusią padėtį. Visų pirma įmonės, kurios 2019 m. gruodžio 31 d. nepatyrė sunkumų, bet 2020 m. sausio 1 d. – 2021 m. birželio 30 d. laikotarpiu tapo sunkumų patiriančiomis įmonėmis, pagal tuos reglamentus turėtų ir toliau būti laikomos atitinkančiomis pagalbos skyrimo reikalavimus;
                  
               
                     (9)
                  
                  
                     siekiant apibrėžti pagalbos skyrimo reikalavimų neatitinkančius veiksmus ir pagalbos skyrimo pagal tas nuostatas sąlygas, Reglamento (ES) Nr. 1388/2014 1 straipsnyje ir 13–43 straipsniuose pateiktos nuorodos į EJRŽF reglamentą (ES) Nr. 508/2014. Tam, kad Reglamento (ES) Nr. 1388/2014 galiojimo pratęsimo laikotarpiu būtų suteiktas teisinis tikrumas, tos nuorodos turėtų būti suprantamos kaip nuorodos į 2020 m. gruodžio 31 d. taikytinos redakcijos Reglamentą (ES) Nr. 508/2014, neatsižvelgiant į tai, ar tas reglamentas panaikinamas;
                  
               
                     (10)
                  
                  
                     todėl reglamentai (ES) Nr. 702/2014, (ES) Nr. 717/2014 ir (ES) Nr. 1388/2014 turėtų būti atitinkamai iš dalies pakeisti;
                  
               
                     (11)
                  
                  
                     siekiant užtikrinti pagal reglamentus (ES) Nr. 702/2014, (ES) Nr. 717/2014 ir (ES) Nr. 1388/2014 šiuo metu teikiamos pagalbos tęstinumą ir sudaryti sąlygas įmonėms, kurios dėl COVID-19 pandemijos 2020 m. sausio 1 d. arba vėliau tapo sunkumų patiriančiomis įmonėmis, nuo 2020 m. sausio 1 d. būti laikomomis atitinkančiomis pagalbos skyrimo reikalavimus, šis reglamentas turėtų įsigalioti kuo greičiau po jo paskelbimo Europos Sąjungos oficialiajame leidinyje,
                  
               PRIĖMĖ ŠĮ REGLAMENTĄ:
         
            1 straipsnis
            Reglamento (ES) Nr. 702/2014 pakeitimai
            Reglamentas (ES) Nr. 702/2014 iš dalies keičiamas taip:
            
                        1)
                     
                     
                        1 straipsnio 6 dalis papildoma c punktu:
                        
                                    „c)
                                 
                                 
                                    pagalbą įmonėms, kurios 2019 m. gruodžio 31 d. neturėjo sunkumų, tačiau 2020 m. sausio 1 d. – 2021 m. birželio 30 d. tapo sunkumų patiriančiomis įmonėmis.“
                                 
                              
                  
                        2)
                     
                     
                        9 straipsnis papildomas 8 dalimi:
                        
                           „8.   Nukrypstant nuo 1, 2 ir 6 dalių, jei valstybė narė pageidauja pratęsti priemonių, dėl kurių Komisijai pateikta informacijos santrauka, galiojimą, su tų priemonių galiojimo pratęsimu susijusios informacijos santrauka laikoma pranešta Komisijai ir paskelbta su sąlyga, kad nėra padaryta esminių tų priemonių pakeitimų, išskyrus biudžeto padidinimą.“
                        
                     
                  
                        3)
                     
                     
                        52 straipsnio antra pastraipa pakeičiama taip:
                        „Jis taikomas iki 2022 m. gruodžio 31 d.“
                     
                  
         
            2 straipsnis
            Reglamento (ES) Nr. 717/2014 pakeitimai
            Reglamento (ES) Nr. 717/2014 8 straipsnio antra pastraipa pakeičiama taip:
            
               „Jis taikomas iki 2022 m. gruodžio 31 d.“
            
         
         
            3 straipsnis
            Reglamento (ES) Nr. 1388/2014 pakeitimai
            Reglamentas (ES) Nr. 1388/2014 iš dalies keičiamas taip:
            
                        1)
                     
                     
                        1 straipsnio 3 dalies d punktas pakeičiamas taip:
                        
                                    „d)
                                 
                                 
                                    pagalbai, teikiamai sunkumų patiriančioms įmonėms, išskyrus pagalbą gaivalinių nelaimių padarytai žalai atitaisyti ir pagalbą įmonėms, kurios 2019 m. gruodžio 31 d. neturėjo sunkumų, tačiau 2020 m. sausio 1 d. – 2021 m. birželio 30 d. tapo sunkumų patiriančiomis įmonėmis;“.
                                 
                              
                  
                        2)
                     
                     
                        Įterpiamas 11a straipsnis:
                        
                           „11a straipsnis
                           Nukrypimas nuo informavimo ir skelbimo reikalavimų
                           Nukrypstant nuo 9 straipsnio 5 dalies ir 11 straipsnio a punkto, jei valstybė narė pageidauja pratęsti priemonių, dėl kurių Komisijai pateikta informacijos santrauka, galiojimą, su tų priemonių galiojimo pratęsimu susijusios informacijos santrauka laikoma pranešta Komisijai ir paskelbta su sąlyga, kad nėra padaryta esminių tų priemonių pakeitimų, išskyrus biudžeto padidinimą.“
                        
                     
                  
                        3)
                     
                     
                        47 straipsnio antra pastraipa pakeičiama taip:
                        „Jis taikomas iki 2022 m. gruodžio 31 d.“
                     
                  
         
            4 straipsnis
            Nuorodų į Reglamentą (ES) Nr. 508/2014 vartojimas Reglamente (ES) Nr. 1388/2014
            Reglamento (ES) Nr. 1388/2014 1 straipsnyje ir 13–43 straipsniuose pateiktos nuorodos į Reglamento (ES) Nr. 508/2014 nuostatas suprantamos kaip nuorodos į 2020 m. gruodžio 31 d. taikytinos redakcijos nuostatas, neatsižvelgiant į tai, ar tas reglamentas panaikinamas.
         
         
            5 straipsnis
            Įsigaliojimas
            Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2020 m. gruodžio 8 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 248, 2015 9 24, p. 1.
         
            (2)  2014 m. birželio 25 d. Komisijos reglamentas (ES) Nr. 702/2014, kuriuo skelbiama, kad tam tikrų kategorijų pagalba žemės bei miškų ūkio sektoriuose ir kaimo vietovėse yra suderinama su vidaus rinka pagal Sutarties dėl Europos Sąjungos veikimo 107 ir 108 straipsnius (OL L 193, 2014 7 1, p. 1).
         
            (3)  Pasiūlymas dėl Europos Parlamento ir Tarybos reglamento, kuriuo nustatomos valstybių narių pagal bendrą žemės ūkio politiką rengtinų strateginių planų (BŽŪP strateginių planų), finansuotinų iš Europos žemės ūkio garantijų fondo (EŽŪGF) ir iš Europos žemės ūkio fondo kaimo plėtrai (EŽŪFKP), rėmimo taisyklės ir panaikinami Europos Parlamento ir Tarybos reglamentai (ES) Nr. 1305/2013 ir (ES) Nr. 1307/2013 (COM(2018) 392 final).
         
            (4)  2014 m. birželio 27 d. Komisijos reglamentas (ES) Nr. 717/2014 dėl Sutarties dėl Europos Sąjungos veikimo 107 ir 108 straipsnių taikymo de minimis pagalbai žuvininkystės ir akvakultūros sektoriuje (OL L 190, 2014 6 28, p. 45).
         
            (5)  2014 m. gruodžio 16 d. Komisijos reglamentas (ES) Nr. 1388/2014, kuriuo tam tikrų kategorijų pagalba įmonėms, kurios verčiasi žvejybos ir akvakultūros produktų gamyba, perdirbimu ir prekyba, skelbiama suderinama su vidaus rinka taikant Sutarties dėl Europos Sąjungos veikimo 107 ir 108 straipsnius (OL L 369, 2014 12 24, p. 37).
         
            (6)  2014 m. gegužės 15 d. Europos Parlamento ir Tarybos reglamentas (ES) Nr. 508/2014 dėl Europos jūrų reikalų ir žuvininkystės fondo ir kuriuo panaikinami Tarybos reglamentai (EB) Nr. 2328/2003, (EB) Nr. 861/2006, (EB) Nr. 1198/2006 bei (EB) Nr. 791/2007 ir Europos Parlamento ir Tarybos reglamentas (ES) Nr. 1255/2011 (OL L 149, 2014 5 20, p. 1).
         
            (7)  Pasiūlymas dėl Europos Parlamento ir Tarybos reglamento dėl Europos jūrų reikalų ir žuvininkystės fondo, kuriuo panaikinamas Europos Parlamento ir Tarybos reglamentas (ES) Nr. 508/2014 (COM(2018) 390 final).